Na temelju osnovi Opće uredbe o zaštiti osobnih podataka 2016/679 (GDPR), Zakona o provedbi Opće uredbe o zaštiti osobnih podataka (NN. br. 42/18) i Zakona o odgoju i obrazovanju u osnovnoj i srednjoj školi (NN. br.  87/08, 86/09, 92/10, 105/10, 90/11, 5/12, 16/12, 86/12, 94/13, 136/14 – RUSRH, **152/14,** 7/17 i 68/18.) Školski odbor je na sjednici održanoj 27.11.2018. godine donio

**PRAVILNIK**

**O ZAŠTITI I OBRADI OSOBNIH PODATAKA**

1. **OPĆE ODREDBE**

**Članak 1.**

U postupku zaštite i obrade osobnih podataka primjenjuje se Opća uredba o zaštiti osobnih podataka 2016/679 (General Data Protection Regulation : GDPR), Zakon o provedbi Opće Uredbe o zaštiti podataka (NN. br. 42/18) i Zakon o odgoju i obrazovanju u osnovnoj i srednjoj školi. Temeljem Opće uredbe o zaštiti osobnih podataka (GDPR), Glazbena škola Ivana Lukačića, Šibenik obveznik je primjene ove uredbe te je dužna nadzirati prikupljanje, obradu, korištenje i zaštitu osobnih podataka svih fizičkih osoba čije podatke uzima i koristi.

**Članak. 2.**

Ovaj Pravilnik se primjenjuje na obradu osobnih podataka koja se obavlja automatizirano te na neautomatiziranu obradu osobnih podataka koja čini dio sustava pohrane.

**Članak 3.**

Sukladno čl. 4. st. 1. t. 7. Opće uredbe o zaštiti osobnih podataka (GDPR) Glazbena škola Ivana Lukačića, Šibenik (u daljnjem tekstu: Škola) je voditelj obrade osobnih podataka, te utvrđuje svrhu i način obrade osobnih podataka.

**Članak 4.**

U skladu s Općom uredbom o zaštiti osobnih podataka (GDPR) pojedini izrazi imaju sljedeće značenje:

**Osobni podatak** je svaki podatak koji se odnosi na pojedinca odnosno identificiranu fizičku osobu ili fizičku osobu koja se može identificirati (u daljnjem tekstu: ispitanik); osoba koja se može identificirati je osoba čiji se identitet može utvrditi izravno ili neizravno, osobito uz pomoć identifikatora kao što su ime i prezime, identifikacijski broj (OIB), podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca.

**Obrada osobnih podataka**je svaka radnja ili skup radnji izvršenih na osobnim podacima ili skupovima osobnih podataka, bilo automatiziranim sredstvima ili neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, blokiranje, brisanje ili uništavanje.

Osobni podaci mogu se obrađivati ručno, primjenom tehničkih pomagala ili u računalnoj bazi osobnih podataka.

Obrada osobnih podataka mora biti usklađena sa svrhama u koje su osobni podaci prikupljeni, odnosno svrhe obrade moraju biti izrijekom navedene i opravdane u vrijeme prikupljanja osobnih podataka. Osobni podaci trebaju biti relevantni i ograničeni na ono što je nužno za svrhe u koje se podaci obrađuju.

**Sustav pohrane** znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi.

**Ograničenje obrade osobnih podataka** je označavanje pohranjenih osobnih podataka s ciljem ograničavanja njihove obrade u budućnosti (ako ispitanik osporava točnost osobnih podataka, ako je obrada nezakonita, ako podaci više nisu potrebni za potrebe obrade ali ih ispitanik traži za postavljanje svojih pravnih zahtjeva ili ako je ispitanik uložio prigovor na obradu).

**Povreda osobnih podataka** je svako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

**Voditelj obrade** je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka, kada su svrhe i sredstva takve obrade kao i voditelji obrade ili posebni kriteriji za njegovo imenovanje utvrđeni pravom Unije ili pravom države članice.

**Treća strana** je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade.

**Primatelj osobnih podataka** je fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana.Međutim, tijela javne vlasti koja mogu primiti osobne podatke u okviru određene istrage u skladu s pravom Unije ili države članice ne smatraju se primateljima, obrada tih podataka koju obavljaju ta tijela javne vlasti mora biti u skladu s primjenjivim pravilima o zaštiti podataka prema svrhama obrade.

**Izvršitelj obrade**je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade na temelju ugovora ili drugog pisanog akta kojim se utvrđuju obveze i odgovornosti izvršitelja obrade u odnosu na voditelja obrade.

**Privola ispitanika**je svako dobrovoljno, posebno, informirano i nedvosmisleno izražavanje želja ispitanika kojim on izjavom ili-jasnom potvrdnom radnjom daje pristanak za obradu njegovih osobnih podataka u točno određene svrhe.

**Pseudonimizacija** je obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi.

**Službenik za zaštitu osobnih podataka**je osoba imenovana od strane voditelja obrade koja vodi brigu o zakonitosti obrade osobnih podataka i ostvarivanju prava za zaštitu osobnih podataka.

**Članak 5.**

Škola osobne podatke fizičkih osoba obrađuje zakonito, etički, objektivno i transparentno. Obrađuju se samo primjereni i relevantni osobni podaci i to isključivo u posebne, izričite i zakonite svrhe, te ih dalje ne obrađuje na način koji nije u skladu s tim svrhama.

Osobni podaci koje Škola obrađuje su točni te se po potrebi ažuriraju. Osobni podaci koji nisu točni bez odlaganja se brišu ili ispravljaju.

Škola osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

Škola osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja, ali samo ako će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

1. **IMENOVANJE SLUŽBENIKA ZA ZAŠTITU OSOBNIH PODATAKA**

**Članak 6.**

Sukladno članku  37. Opće uredbe o zaštiti osobnih podataka (GDPR), Škola je dužna donijeti odluku o imenovanju službenika za zaštitu osobnih podataka i odluku o imenovanju službenika dostaviti Agenciji za zaštitu osobnih podataka kao nadzornom tijelu. Kontakt podatke službenika Škola je dužna objaviti na web stranici.

**Članak 7.**

Službenik za zaštitu osobnih podataka vodi računa o riziku povezanom s postupcima obrade i dužan je surađivati s nadzornim tijelom.

Obveze službenika regulirane su čl. 38. i 39. Opće uredbe o zaštiti podataka.

**Članak 8.**

Škola osigurava službeniku mogućnost pravodobnog i primjerenog informiranja o svim pitanjima vezanim za obradu osobnih podataka, te osiguravaju njegovu neovisnost u pogledu izvršavanja njegovih zadaća.

Službenik za zaštitu osobnih podataka izravno odgovara najvišoj rukovodećoj razini Škole.

1. **OBRADA OSOBNIH PODATAKA I INFORMACIJE KOJE TREBA DOSTAVITI ISPITANIKU**

**Članak 9.**

Škola osobne podatke obrađuje samo i u onoj mjeri ako je ispunjen jedan od slijedećih uvjeta:

* da je ispitanik dao privolu za obradu svojih podataka u jednu ili više posebnih svrha,
* da je obrada nužna za izvršavanje ugovora u kojem je ispitanik stranka ili kako bi se poduzele radnje na zahtjev ispitanika prije sklapanja ugovora,
* da je obrada nužna radi poštovanja pravnih obveza Škole,
* da je obrada nužna kako bi se zaključili ključni interesi ispitanika ili druge fizičke osobe,
* da je obrada nužna za izvršavanje zadaće od javnog interesa Škole ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

**Članak 10.**

Privola kojom ispitanik Školi daje pristanak za obradu osobnih podataka koji se na njega odnose mora biti dobrovoljna, dana u pisanom obliku s lako razumljivim, jasnim i jednostavnim jezikom, s jasno naznačenom svrhom za koju se daje. Ispitanik u bilo kojem trenutku može povući privolu, a da to ne utječe na zakonitost obrade koja se temeljila na privoli prije nego što je ona povučena.

**Članak 11.**

U postupku obrade osobnih podataka Škola na odgovarajući način (pisano ili izravno usmeno) ispitaniku pruža sve informacije vezano za obradu njegovih osobnih podataka, a osobito o svrsi obrade podataka, pravnoj osnovi za obradu podataka, legitimnim interesima Škole, namjeri predaje osobnih podataka trećim osobama, razdoblju u kojem će osobni podaci biti pohranjeni, o postojanju prava ispitanika na pristup osobnim podacima, te na ispravak ili brisanje osobnih podataka i ograničavanje obrade, prava na ulaganje prigovora i dr.

**Članak 12.**

Posebne kategorije osobnih podatakasu podaci koji se odnose na rasno ili etničko podrijetlo, politička stajališta, vjerska ili druga uvjerenja, sindikalno članstvo, zdravlje ili spolni život i osobni podaci o kaznenom i prekršajnom postupku.

S obzirom na prikupljanje i daljnju obradu posebnih kategorija osobnih podataka mogu se i dalje obrađivati posebne kategorije osobnih podataka:

* uz privolu ispitanika samo u svrhu za koju je ispitanik dao privolu,
* u slučajevima određenim zakonom odnosno u svrhu izvršavanja zakonskih obveza Škole ili ispitanika u području radnog prava i prava o socijalnoj sigurnosti, te socijalnoj zaštiti,
* ako je obrada nužna za uspostavu, ostvarivanje ili obranu pravnih zahtjeva ili kad god sudovi djeluju u sudbenom svojstvu,
* ako je obrada nužna za potrebe značajnog javnog interesa na temelju prava Unije ili prava države članice koje je razmjerno željenom cilju, te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika,
* ako je obrada nužna u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe u skladu sa člankom 89. stavkom 1. Opće uredbe o zaštiti podataka ili prava države članice koje je razmjerno cilju koji se nastoji postići, te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika.

**Članak 13.**

Osobni podaci fizičkih osoba mogu se iznositi iz Republike Hrvatske u druge države ili međunarodne organizacije ukoliko one osiguravaju odgovarajuću zaštitu osobnih podataka.

Popis država koje osiguravaju odgovarajuću zaštitu osobnih podataka može se pronaći na web stranice Agencije za zaštitu osobnih podataka [www.azop.hr](http://www.azop.hr)

Podaci se mogu iznositi u zemlje koje ne osiguravaju odgovarajuću zaštitu osobnih podataka u slijedećim slučajevima:

* kad postoji privola ispitanika ili
* je iznošenje nužno u svrhu zaštite vitalnih interesa ispitanika ili
* se iznošenje temelji na ugovoru koji pruža dovoljna jamstva za zaštitu podataka (npr. ugovor koji je sukladan standardnim ugovornim klauzulama Europske komisije) ili
* je iznošenje potrebno radi izvršenja ugovora između Škole i ispitanika ili provedbe predugovornih mjera na zahtjev ispitanika ili
* je iznošenje potrebno za zaključivanje ili izvršenje ugovora između Škole i treće osobe koji je u interesu ispitanika ili
* je iznošenje potrebno ili određeno zakonom radi zaštite javnog interesa ili radi zakonskih potraživanja ili
* se iznošenje obavlja iz evidencije koja je sukladno zakonu ili drugom propisu namijenjena pružanju informacija javnosti.

U svakom slučaju sumnje o postojanju zaštite osobnih podataka u konkretnom slučaju Agencija na zahtjev Škole daje mišljenje.

1. **DAVANJE OSOBNIH PODATAKA**

**Članak 14**.

Škola je ovlaštena osobne podatke dati na korištenje drugim primateljima na temelju pisanog zahtjeva ako je to potrebno radi obavljanja poslova u okviru zakonom utvrđene djelatnosti primatelja. Pisani zahtjev mora sadržavati svrhu i pravni temelj za korištenje osobnih podataka te vrstu osobnih podataka koji se traže.

**Članak 15.**

Voditelj obrade osobnih podataka vodi evidenciju o osobnim podacima koji su dani na korištenje.

**Članak 16.**

Prije davanja osobnih podataka na korištenje drugim primateljima voditelj obrade dužan je informirati ispitanika o davanju osobnih podataka drugim primateljima.

1. **PRAVA I ZAŠTITA ISPITNIKA**

**Članak 17.**

Ispitanik ima pravo uvida u osobne podatke sadržane u sustavu pohrane Škole koji se na njega odnose.

Škola će odmah, a najkasnije u roku od mjesec dana od dana podnošenja zahtjeva ispitanika ili njegovog zakonskog zastupnika ili punomoćnika:

* informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovom izvoru,
* dostaviti ispitaniku ispis osobnih podataka sadržanih u sustavu pohrane koji se na njega odnose,
* ispraviti netočne podatke ili podatke dopuniti.

Rok iz st. 1. ovog članka može se prema potrebi produljiti za dodatna dva mjeseca, uzimajući u obzir složenost i broj zahtjeva. Škola obavještava ispitanika o svakom takvom produljenju u roku od mjesec dana od zaprimanja zahtjeva, zajedno s razlozima odgađanja.

Ako je zahtjev ispitanika podnesen elektroničkim putem, Škola informaciju pruža elektroničkim putem ako je to moguće, osim ako ispitanik zatraži drugačije.

Ukoliko Škola odbije zahtjev ispitanika iz st. 1. ovog članka, bez odgađanja će izvijestiti ispitanika, a najkasnije jedan mjesec od primitka zahtjeva o razlozima odbijanja zahtjeva.

Škola informacije pružene u skladu sa st. 2. ovog članka pruža bez naknade.

Iznimno, ako su zahtjevi ispitanika očito neutemeljeni ili pretjerani Škola će naplatiti razumnu naknadu uzimajući u obzir administrativne troškove pružanja informacija ili obavijesti.

**Članak 18.**

Ukoliko ispitanik smatra da mu je povrijeđeno neko pravo zajamčeno Zakonom ima pravo podnijeti zahtjev za utvrđivanje povrede prava Agenciji za zaštitu osobnih podataka.

1. **SUSTAV POHRANE I VOĐENJE EVIDENCIJE AKTIVNOSTI OBRADE**

**Članak 19.**

Glazbena škola Ivana Lukačića prikuplja i obrađuje slijedeće vrste osobnih podataka:

* osobni podaci zaposlenika Glazbene škole Ivana Lukačića Šibenik,
* osobni podaci o kandidatima koji sudjeluju u natječajnom postupku za zasnivanje radnog odnosa,
* osobni podaci o redovitim učenicima Glazbene škole Ivana Lukačića, Šibenik,
* osobni podaci o članovima Školskog odbora,
* osobni podaci o članovima Vijeća roditelja,
* osobni podaci o vanjskim suradnicima i osobama s kojima sklapa ugovor o djelu,
* osobni podaci o osobama na stručnom osposobljavanju i
* ostali osobni podaci koji su opisani u evidenciji aktivnosti obrade.

**Članak 20.**

Za osobne podatke navedene u čl. 19. ovog Pravilnika, Škola vodi evidenciju aktivnosti obrade.

Evidencija aktivnosti obrade sadrži najmanje slijedeće podatke:

* naziv i kontaktne podatke Škole, službenika za zaštitu osobnih podataka i osobe određene za obradu osobnih podataka,
* svrha obrade,
* opis kategorija ispitanika i kategorija osobnih podataka,
* kategorije primatelja kojima su osobni podaci otkriveni ili će im biti otkriveni uključujući primatelje u trećim zemljama ili međunarodne organizacije,
* predviđene rokove za brisanje različitih kategorija podataka te
* opći opis tehničkih i organizacijskih sigurnosnih mjera za zaštitu podataka.

**Članak 21.**

Ravnatelj Škole donosi odluku o osobama zaduženim za obradu i zaštitu osobnih podataka iz čl. 19. ovog Pravilnika.

1. **ZAŠTITA OSOBNIH PODATAKA**

**Članak 22.**

Da bi se izbjegao neovlašteni pristup osobnim podacima, podaci u pisanom obliku čuvaju se u registratorima, u zaključanim ormarima, a podaci u računalu zaštićuju se dodjeljivanjem korisničkog imena i lozinke koja je poznata samo zaposlenicima zaduženim za obradu podataka.

U slučaju prijenosa osobnih podataka potrebno je osigurati siguran prijenos. U slučaju dostupa do osobnih podataka izvana potrebno je osigurati siguran dostup.

Škola će po potrebi, a posebice prilikom objave podataka koji bi se mogli pripisati određenom ispitaniku provoditi pseudonimizaciju kao jednu od tehničkih mjera zaštite osobnih podataka.

**Članak 23.**

Osobe zadužene za obradu osobnih podataka dužne su poduzeti tehničke, kadrovske i organizacijske mjere zaštite osobnih podataka koje su potrebne da bi se osobni podaci zaštitili od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe.

**Članak 24.**

Osobni podaci sadržani u evidenciji aktivnosti obrade pohranjuju se na informatičke medije upotrebom metoda koje jamče sigurnost i trajnost tako pohranjenih podataka.

1. **IZVJEŠĆIVANJE O POVREDI**

**Članak 25.**

U slučaju povrede osobnih podataka Škola će bez odgađanja, i ako je izvedivo, najkasnije 72 sata nakon saznanja o toj povredi, izvijestiti nadzorno tijelo, osim ako nije vjerojatno da će povreda osobnih podataka prouzročiti rizik za prava i slobode pojedinaca. Ako izvješćivanje nije učinjeno unutar 72 sata, mora biti popraćeno razlozima za kašnjenje.

Škola dokumentira sve povrede osobnih podataka, uključujući činjenice vezane za povredu osobnih podataka, njezine posljedice i mjere poduzete za popravljanje štete.

1. **PROCJENA UČINKA NA ZAŠTITU PODATAKA**

**Članak 26.**

Ako je vjerojatno da će neka vrsta obrade, osobito putem novih tehnologija i uzimajući u obzir prirodu, opseg, kontekst i svrhe obrade, prouzročiti visok rizik za prava i slobode pojedinaca, Škola će prije obrade provesti procjenu učinka predviđenih postupaka obrade na zaštitu osobnih podataka.

Procjena učinka na zaštitu osobnih podataka nužna je za:

* sustavne i opsežne procjene osobnosti i izrade profila ispitanika (kod odluka koje mogu imati pravne učinke),
* sustavno praćenje javno dostupnog područja u velikoj mjeri

1. **PRIJELAZNE I ZAVRŠNE ODREDBE**

**Članak 27.**

U dijelu o zaštiti, nadzoru nad prikupljanjem, obradi i korištenju osobnih podataka koji nije uređen ovim Pravilnikom, neposredno se primjenjuje Opća uredbe o zaštiti osobnih podataka (GDPR).

**Članak 28.**

Ovaj Pravilnik stupa na snagu osmog dana od dana objave na oglasnoj ploči Škole.

KLASA: 003-05/18-01/01

URBROJ: 2182/1-12/2-12-01-18-1

Šibenik, 27.11.2018.

PREDSJEDNICA

ŠKOLSKOG ODBORA:

Mira Grujić, prof.

Pravilnik je objavljen na oglasnoj ploči dana 28.11.2018., a stupio je na snagu 5.12.2018.

RAVNATELJ:

Rudolf Vučić, prof.